Rezumatul VIDEO!

E sigur! Deși părea aproape imposibil, Spania n-a putut câștiga în Belgia, astfel că România a obținut biletele pentru Mondialul din Japonia! Ibericii au avut o șansă istorică, însă n-au putut să-i doboare în deplasare pe belgieni. Au fost conduși pe toată durata partidei, avansul gazdelor ducându-se la 15 puncte.

Arbitrul român alergat pe teren de spanioli

Cu 10 minute înainte de final, spaniolii s-au apropiat la numai 5 lungimi și aveau nevoie de un eseu pentru a întoarce partida. Vincent Hart a fost însă eroul belgienilor și a mai adus încă trei puncte care au închis partida. Spaniolii și-au ieșit din minți la finalul partidei și l-au alergat pe arbitrul român care a condus partida. Acesta a trebuit să fie escortat de pe teren pentru ca ibericii să nu ajungă la el.

Numai zâmbete în Georgia

În cealaltă parte a continentului, ”stejarii” aveau nevoie de un miracol pentru a-și apăra trofeul. Adică o victorie în care să marcheze cu trei eseuri mai mult decât georgienii pentru a obține și punctul bonus. Greu în fața unei echipe puternice susținute de peste 30.000 de suporteri! Apărarea noastră a făcut față cu greu atacurilor, iar la pauză scorul era 3-10, după un eseu de penalizare primit de gruzini.

Lucrurile nu au mers mai bine nici după ieșirea de la cabine, însă atmosfera s-a schimbat în cadrul echipei noastre pe măsură ce timpul trecea, iar veștile din Belgia continuau să fie bune. Singurul eseu al României a fost reușit de Andrei Rădoi și transformat de Vlaicu. Același Vlaicu a fructificat alte 3 lovituri de pedeapsă.

”Stejarii” au pierdut meciul cu Georgia și turneul, însă pot fi siguri că nu vor rata nici a NOUA ediție a Campionatului Mondial.

Știm deja grupa

România va evolua la Mondial în grupa A, unde le va întâlni pe Irlanda, care a câștigat Turneul celor 6 Națiuni, Scoția, Japonia și una dintre Spania, Portugalia și Samoa. Obiectivul ”stejarilor” va fi cel mai probabil o victorie în fața echipei venite de la baraj și evoluții cât mai bune în fața celor trei mari favorite. Turneul final se va disputa în perioada 20 septembrie - 2 noiembrie 2019. România va evolua pe 20 septembrie împotriva Japoniei chiar în meciul de deschidere al turneului.

Clasamentele

Prel. CM 2019 REIC 2018 1. ROMÂNIA 29p 1. Georgia 23p 2. Spania 26p 2. ROMÂNIA 14p 3. Rusia 15p 3. Spania 13p 4. Belgia 11p 4. Rusia 11p 5. Germania 8p 5. Belgia 9p - 6. Germania 0p

*în clasamentul pentru CM 2019 s-au luat în calcul meciurile de la ultimele două ediții de Rugby Europe International, însă fără confruntările cu Georgia, calificată direct

Georgia - România 9-25

Echipa României: 1. Ionel Badiu, 2. Eugen Căpățână, 3. Alexandru Țăruș, 4. Johan Van Heerden, 5. Valentin Popârlan, 6. Dumani Mtya, 7. Kuselo Moyake, 8. Stelian Burcea, 9. Florin Surugiu, 10. Jack Umaga, 11. Ionut Dumitru, 12. Florin Vlaicu, 13. Paula Kinikinilau, 14. Tangimana Fonovai, 15. Cătălin Fercu

Rezerve: 16. Andrei Rădoi, 17. Mihăiță Lazăr, 18. Constantin Pristaviță, 19. Adrian Motoc, 20. Răzvan Ilișescu, 21. Valentin Calafeteanu, 22. Sione Fakaosilea, 23. Marius Simionescu